DA Den Europæiske Unions Tidende C 63/9

Appel iværksat den 12. december 2012 af El Corte Inglés, S.A. til prøvelse af dom afsagt af Retten (Sjette Afdeling) den 27. september 2012 i sag T-373/09 — El Corte Inglés mod KHIM — Pucci International (Emidio Tucci)

(Sag C-582/12 P)

2013/C 63/16

Processprog: spansk

Parter

Appellant: El Corte Inglés, S.A. (ved abogados J.L. Rivas Zurdo og E. Seijo Veiguela)

Den anden part i appelsagen: Kontoret for Harmonisering i det Indre Marked (Varemærker og Design) (KHIM) og Emilio Pucci International BV

Appellanten har nedlagt følgende påstande

— Dommen afsagt af Retten den 27. september 2012 i sag T-373/09 ophæves, for så vidt som den anfægtes ved denne appel.

— Harmoniseringskontoret tilpligtes at betale de af El Corte Inglés, S.A. afholdte omkostninger.

— Emilio Pucci International BV tilpligtes at betale de af El Corte Inglés, S.A. afholdte omkostninger.

Anbringender og væsentligste argumenter

De brochurer eller magasiner eller kopier af andre dokumenter, som indsigeren har fremlagt, er aldrig blevet fremlagt fuldstændigt og i form af originaler. Derfor kan de af indsigeren fremlagte beviser ikke tages i betragtning i forhold til nogen bestemt klasse. Imidlertid har Retten i præmis 26 og 27 i sin dom, der er koncentreret om spørgsmålet om, hvorvidt alene fremlæggelse af originale dokumenter kan tillades, fastslået, at der ikke er foretaget nogen bedragerisk manipulation, hvilket i øvrigt heller ikke blev gjort gældende.

De dokumenter, der er indeholdt i bilag 2, bør udelukkes, fordi offentliggørelsesdatoer og -referencer tydeligvis er blevet indsat af indsigeren. Da disse spørgsmål ikke har modtaget fyldestgørende svar i dommen, gør appellanten endvidere gældende, at de dokumenter, der er indeholdt i bevis 2, bør forkastes, og at der af disse blade ikke kan udledes bevis for hverken brug af eller renommé vedrørende indsigerens varemærker for klasse 25.

Med hensyn til sammenligningen af de omtvistede varer og tjenesteydelser og alt det herved anførte, gøres det gældende, at indsigeren, Emilio Pucci International, BV, ikke har godtgjort brug af sine ældre italienske varemærker, hvorfor ansøgningen alene skal sammenlignes med EF-varemærkeregistrering 203.570 i forhold til klasse 18 og 24.

Indsigeren har anerkendt, at varemærket »Emilio Pucci« var i tilbagegang efter 70’erne. Endvidere skal det atter bemærkes, at varemærket »Emidio Tucci«, der er et velkendt varemærke i Spanien og har opnået en klar succes i dette land, svarer til navn og efternavn på to virkelige personer, Emidio Tucci og Emilio Pucci. Disse spørgsmål udgjorde en del af anbringenderne i sagen for Harmoniseringskontoret.

Begrebet utilbørlig udnyttelse af varemærkets særpræg eller renommé må antages at foreligge, når det godtgøres, at der foreligger hensigt til at drage fordel af dets renommé (jf. Spa-Finders-dommen, præmis 51 (1)). Imidlertid har indsigeren ikke gjort noget anbringende gældende i denne henseende.

Når indsigeren således gør gældende, at der voldes faktisk skade eller forekommer en ulovlig fordel, påhviler det — vedrørende karakteren af den angivelige skade, eller ansøgerens utilbørlige udnyttelse — selskabet at fremlægge indicier og beviser herfor eller endog foretage en analyse af sandsynligheden herfor, og fremføre beviser for, at risikoen for udnyttelse ikke er rent hypotetisk (dommens præmis 64), idet det ikke er tilstrækkeligt blot at påstå tilsidesættelse af artikel 8, stk. 5, i forordning nr. 40/94 (2).

Emilio Pucci International opfylder imidlertid ikke sin forpligtelse til at fremføre argumenter vedrørende disse spørgsmål, men fremfører blot almindelige vendinger uden detaljer herom, idet Retten — efter appellantens opfattelse med urette — afhjælper denne af indsigeren foretagne undladelse (jf. præmis 65 i dommen) og i sin dom lægger til grund, at denne forudsætning er opfyldt.

Konsekvenserne for sagen er anført i præmis 66-68 i dommen, der er baseret på en forudsætning, som ifølge det oven for godtgjorte ikke foreligger: Når indsigeren, som er forpligtet hertil, ikke har godtgjort den utilbørlige udnyttelse eller skaden på renomméet, kan det ikke fastslås for hvilke varer, der indtræder ulovlige virkninger i henhold til varemærkeforordningens artikel 8, stk. 5.

(1) Rettens dom af 25.5.2005, T-67/04, Spa Monopole mod KHIM — Spa — Finders Travel Arrangements (SPA — FINDERS), Sml. II, s. 1825.

(2) Rådets forordning (EF) nr. 40/94 af 20.12.1993 om EF-varemærker (EFT L 11, s. 1).